Төсөл

**МОНГОЛ УЛСЫН ХУУЛЬ**

|  |  |  |
| --- | --- | --- |
| 2022 оны …дугаар сарын ... ны өдөр |  | Улаанбаатар  хот |

**КАЗИНО БАЙГУУЛАХ, АЖИЛЛУУЛАХЫГ ХОРИГЛОХ**

**ТУХАЙ ХУУЛИЙГ ХҮЧИНГҮЙ БОЛСОНД ТООЦОХ ТУХАЙ**

**1 дүгээр зүйл.**1999 оны 1 дүгээр сарын 22-ны өдөр баталсан Казино байгуулах, ажиллуулахыг хориглох тухай хуулийг хүчингүй болсонд тооцсугай.

**2 дугаар зүйл.**Энэ хуулийг Казиногийн тухай хууль хүчин төгөлдөр болсон өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ХУУЛЬ**

|  |  |  |
| --- | --- | --- |
| 2022 оны …дугаар сарын ... ны өдөр |  | Улаанбаатар  хот |

**ЧӨЛӨӨТ БҮСИЙН ТУХАЙ ХУУЛЬД НЭМЭЛТ,**

**ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Чөлөөт бүсийн тухай хуулийн 22 дугаар зүйлд доор дурдсан агуулга бүхий 22.8 дахь хэсэг нэмсүгэй:

“22.8.Засгийн газар чөлөөт бүсийн нутаг дэвсгэрт казиногийн тусгай зөвшөөрөл олгосон, сунгасан, хүчингүй болгосон бол чөлөөт бүсийн захирагч казиногийн цогцолборын зориулалтаар газар ашиглах эрхийг казиногийн тусгай зөвшөөрлийн хугацаагаар олгож, сунгаж, хүчингүй болгоно.”

**2 дугаар зүйл.**Чөлөөт бүсийн тухай хуулийн 18 дугаар зүйлийн 18.1 дэх хэсгийг доор дурдсанаар өөрчлөн найруулсугай:

“18.1.Чөлөөт бүсэд Монгол Улсад хүчин төгөлдөр мөрдөж байгаа хуулиар тогтоосон шаардлагад нийцсэн үйлдвэрлэл, үйлчилгээ, аялал жуулчлал, казино, бооцоот таавар, худалдаа, олон улсын банк, санхүүгийн зэрэг бүх төрлийн үйл ажиллагаа явуулж болно.”

**3 дугаар зүйл.**Энэ хуулийг Казиногийн тухай хууль хүчин төгөлдөр болсон өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ХУУЛЬ**

|  |  |  |
| --- | --- | --- |
| 2022 оны …дугаар сарын ... ны өдөр |  | Улаанбаатар  хот |

**ЗӨВШӨӨРЛИЙН ТУХАЙ ХУУЛЬД**

**НЭМЭЛТ ОРУУЛАХ ТУХАЙ**

**1 дүгээр зүйл.**Зөвшөөрлийн тухай хуулийн 5.6 дугаар зүйлийн 1 дэх хэсгийн “11.1” гэсний дараа “, 11.14” гэж, 8.1 дүгээр зүйлийн 11 дэх хэсгийн хүснэгтийн “Тусгай зөвшөөрөл” гэсэн хэсэгт “11.14.казиногийн үйл ажиллагаа эрхлэх” гэж, мөн хэсгийн “Тусгай зөвшөөрөл олгох эрх бүхий этгээд” гэсэн хэсэгт “Засгийн газар” гэж тус тус нэмсүгэй.

**2 дугаар зүйл.** Энэ хуулийг Казиногийн тухай хууль хүчин төгөлдөр болсон өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ХУУЛЬ**

|  |  |  |
| --- | --- | --- |
| 2022 оны …дугаар сарын ... ны өдөр |  | Улаанбаатар  хот |

**УЛСЫН ТЭМДЭГТИЙН ХУРААМЖИЙН ТУХАЙ ХУУЛЬД**

**НЭМЭЛТ ОРУУЛАХ ТУХАЙ ХУУЛЬ**

**1 дүгээр зүйл.**Улсын тэмдэгтийн хураамжийн тухай хуулийн 19 дүгээр зүйлд доор дурдсан агуулга бүхий 19.1.11 дэх заалт нэмсүгэй:

“19.1.11.казиногийн үйл ажиллагаа эрхлэх тусгай зөвшөөрөл олгох, түүний хугацааг сунгахад 1 000 000 000 төгрөг;”

**2 дугаар зүйл.**Энэ хуулийг Казиногийн тухай хууль батлагдсан өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ХУУЛЬ**

|  |  |  |
| --- | --- | --- |
| 2022 оны …дугаар сарын ... ны өдөр |  | Улаанбаатар  хот |

**ГАЗРЫН ТӨЛБӨРИЙН ТУХАЙ ХУУЛЬД**

**НЭМЭЛТ ОРУУЛАХ ТУХАЙ**

**1 дүгээр зүйл**.Газрын төлбөрийн тухай хуулийн 8 дугаар зүйлийн 1 хэсгийн 11 дэх заалтын “худалдаа, аялал жуулчлал,” гэсний өмнө “казиногийн цогцолборын зориулалтаас бусад” гэж нэмсүгэй.

**2 дугаар зүйл.**Энэ хуулийг Казиногийн тухай хууль батлагдсан өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ХУУЛЬ**

|  |  |  |
| --- | --- | --- |
| 2022 оны …дугаар сарын ... ны өдөр |  | Улаанбаатар  хот |

**ҮЛ ХӨДЛӨХ ЭД ХӨРӨНГИЙН АЛБАН**

**ТАТВАРЫН ТУХАЙ ХУУЛЬД НЭМЭЛТ ОРУУЛАХ ТУХАЙ**

**1 дүгээр зүйл.**Үл хөдлөх эд хөрөнгийн албан татварын тухай хуулийн 7 дугаар зүйлийн 7.1.5 дахь заалтын “барилга байгууламж” гэсний өмнө “казиногийн цогцолбороос бусад” гэж нэмсүгэй.

**2 дугаар зүйл.**Энэ хуулийг Казиногийн тухай хууль батлагдсан өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ХУУЛЬ**

|  |  |  |
| --- | --- | --- |
| 2022 оны …дугаар сарын ... ны өдөр |  | Улаанбаатар  хот |

**АЖ АХУЙН НЭГЖИЙН ОРЛОГЫН АЛБАН**

**ТАТВАРЫН ТУХАЙ ХУУЛЬД НЭМЭЛТ ОРУУЛАХ ТУХАЙ**

**1 дүгээр зүйл.**Аж ахуйн нэгжийн орлогын албан татварын тухай хуулийн 22 дугаар зүйлийн 22.5.8 дахь заалтын “агуулах, ачиж буулгах” гэсний өмнө “казиногийн цогцолбороос бусад” гэж нэмсүгэй.

**2 дугаар зүйл.**Энэ хуулийг Казиногийн тухай хууль батлагдсан өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ХУУЛЬ**

|  |  |  |
| --- | --- | --- |
| 2022 оны …дугаар сарын ... ны өдөр |  | Улаанбаатар  хот |

**ЭРҮҮГИЙН ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Эрүүгийн хуулийн 18.3 дугаар зүйлд доор дурдсан агуулга бүхий 2 дахь хэсэг нэмсүгэй:

“2.Энэ гэмт хэргийг бооцоот таавар, хонжворт сугалаа, казино, бооцоот морин уралдааны үйл ажиллагаа эрхлэх эрх бүхий этгээд үйлдсэн бол таван мянга дөрвөн зуун нэгжээс хорин долоон мянган нэгжтэй тэнцэх хэмжээний төгрөгөөр торгох, эсхүл нэг жилээс таван жил хүртэл хугацаагаар зорчих эрхийг хязгаарлах, эсхүл нэг жилээс таван жил хүртэл хугацаагаар хорих ял шийтгэнэ.”

**2 дугаар зүйл.**Эрүүгийн хуулийн 20.17 дугаар зүйлийг доор дурдсанаар өөрчлөн найруулсугай:

“**20.17.Мөрийтэй тоглоом хууль бусаар зохион байгуулах**

1.Бооцоот таавар, хонжворт сугалаа, бооцоот морин уралдааны үйл ажиллагаа эрхлэх эрхгүй этгээд зохион байгуулсан бол хоёр мянга долоон зуун нэгжээс таван мянга дөрвөн зуун нэгжтэй тэнцэх хэмжээний төгрөгөөр торгох, эсхүлхоёр зуун дөчин цагаас долоон зуун хорин цаг хүртэл хугацаагаар нийтэд тустай ажил хийлгэх, эсхүл зургаан сараас гурван жил хүртэл хугацаагаар зорчих эрхийг хязгаарлах, эсхүл зургаан сараас гурван жил хүртэл хугацаагаар хорих ял шийтгэнэ.

2.Казиногийн үйл ажиллагааг тусгай зөвшөөрөлгүйгээр эрхэлсэн, эсхүл казиногийн тоглоомыг зайнаас зохион байгуулсан бол нэг жилээс таван жил хүртэл хугацаагаар зорчих эрхийг хязгаарлах, эсхүл нэг жилээс таван жил хүртэл хугацаагаар хорих ял шийтгэнэ.

3.Бооцоот таавар, хонжворт сугалаа, казино, бооцоот морин уралдааны үйл ажиллагаа эрхлэх эрх бүхий этгээд мөрийтэй тоглоомын үр дүнд шударга бусаар нөлөөлсөн, эсхүл оролцогчийг хууран мэхэлсэн бол учруулсан хохирлыг нөхөн төлүүлж, гэмт хэрэг үйлдэж олсон хөрөнгө, орлогыг хурааж, хоёр мянга долоон зуун нэгжээс арван мянган нэгжтэй тэнцэх хэмжээний төгрөгөөр торгох, эсхүл хоёр жилээс найман жил хүртэл хугацаагаар зорчих эрхийг хязгаарлах, эсхүл хоёр жилээс найман жил хүртэл хугацаагаар хорих ял шийтгэнэ.

4.Энэ гэмт хэргийг хуулийн этгээдийн нэрийн өмнөөс, хуулийн этгээдийн ашиг сонирхлын төлөө үйлдсэн бол хуулийн этгээдийн тодорхой төрлийн үйл ажиллагаа явуулах эрх хасаж, хорин мянган нэгжээс нэг зуун хорин мянган нэгжтэй тэнцэх хэмжээний төгрөгөөр торгох ял шийтгэнэ.”

**3 дугаар зүйл.**Энэ хуулийг Казиногийн тухай хууль хүчин төгөлдөр болсон өдрөөс эхлэн дагаж мөрдөнө.

Гарын үсэг

Төсөл

**МОНГОЛ УЛСЫН ХУУЛЬ**

|  |  |  |
| --- | --- | --- |
| 2022 оны …дугаар сарын ... ны өдөр |  | Улаанбаатар  хот |

**ЗӨРЧЛИЙН ТУХАЙ ХУУЛЬД**

**НЭМЭЛТ ОРУУЛАХ ТУХАЙ**

**1 дүгээр зүйл**.Зөрчлийн тухай хуулийн хуульд доор дурдсан агуулга бүхий 5.23 дугаар зүйл нэмсүгэй:

**“5.23 дугаар зүйл.Казиногийн тухай хууль зөрчих**

1.Казиногийн тусгай зөвшөөрлийг бусдад шилжүүлсэн бол тусгай зөвшөөрлийг хүчингүй болгож хуулийн этгээдийг хорин мянган нэгжтэй тэнцэх хэмжээний төгрөгөөр торгоно.

2.Казиногийн үйл ажиллагаа эрхлэх эрх бүхий этгээд нь Монгол Улсын арилжааны банкаар төлбөр тооцоо хийж, өдөр тутмын орлогоо байршуулаагүй, эсхүл жил бүр хөндлөнгийн аудитын байгууллагаар санхүүгийн аудит хийлгэх үүргээ билүүлээгүй бол хүнийг хорин мянган нэгжтэй тэнцэх хэмжээний төгрөгөөр, хуулийн этгээдийг хоёр зуун мянган нэгжтэй тэнцэх хэмжээний төгрөгөөр торгоно.

3.Казиногийн цогцолборт мөнгөн зээлийн үйл ажиллагаа, банк, эрх бүхий этгээдийн зээлийн үйл ажиллагаа эрхэлсэн бол хууль бусаар олсон хөрөнгө, орлогыг хурааж, хүнийг таван мянган нэгжтэй тэнцэх хэмжээний төгрөгөөр, хуулийн этгээдийг тавин мянган нэгжтэй тэнцэх хэмжээний төгрөгөөр торгоно.

4.Казино эрхлэгч, эсхүл казиногийн цогцолборын ажилтан тоглогчоор дамжуулан мөрий тавьсан, тоглогчийн мөрийний тухай шийдвэрт дотоод мэдээллийг ашиглуулсан нь эрүүгийн хариуцлага хүлээлгэхээргүй бол тусгай зөвшөөрлийг хүчингүй болгож, хууль бусаар олсон хөрөнгө, орлогыг хурааж, хүнийг таван мянган нэгжтэй тэнцэх хэмжээний төгрөгөөр, хуулийн этгээдийг тавин мянган нэгжтэй тэнцэх хэмжээний төгрөгөөр торгоно.

5.Казиногийн байгууламжид Монгол Улсын иргэнийг нэвтрүүлж, казиногийн тоглоом тоглуулсан бол тусгай зөвшөөрлийг хүчингүй болгож, хууль бусаар олсон хөрөнгө, орлогыг хурааж хүнийг нэг мянган нэгжтэй тэнцэх хэмжээний төгрөгөөр, хуулийн этгээдийг арван мянган нэгжтэй тэнцэх хэмжээний төгрөгөөр торгоно.

6.Казинод тоглогчийг зээлээр тоглуулсан, эсхүл оролцогчийн хөрөнгө, бичиг баримтыг барьцаалж тоглуулсан, хожсон тоглогчид хонжворыг олгохоос үндэслэлгүйгээс татгалзсан бол хууль бусаар олсон хөрөнгө, орлогыг хурааж, хүнийг нэг мянган нэгжтэй тэнцэх хэмжээний төгрөгөөр, хуулийн этгээдийг арван мянган нэгжтэй тэнцэх хэмжээний төгрөгөөр торгоно.

7.Казино эрхлэгч нь Зөвлөлийн баталсан жагсаалтад заагаагүй мөрийтэй тоглоом тоглуулсан бол хууль бусаар олсон хөрөнгө, орлогыг хурааж, тавин мянган нэгжтэй тэнцэх хэмжээний төгрөгөөр торгоно.”

**2 дугаар зүйл.**Зөрчлийн тухай хуулийн5.7 дугаар зүйлийг доор дурдсан агуулгаар өөрчлөн найруулсугай:

“**5.7 дугаар зүйл.Мөрийтэй тоглоом тоглох**

1.Монгол Улсын иргэн казиногийн байгууламжид нэвтэрч, казиногийн тоглоом тоглосон бол хууль бусаар олсон хөрөнгө, орлогыг хурааж, хүнийг гурван зуун нэгжтэй тэнцэх хэмжээний төгрөгөөр торгоно.

2.Монгол Улсын иргэн казиногийн байгууламжаас гадна зохион байгуулсан, эсхүл зайнаас зохион байгуулсан казиногийн тоглоом тоглосон бол хууль бусаар олсон хөрөнгө, орлогыг хурааж, хүнийг гурван зуун нэгжтэй тэнцэх хэмжээний төгрөгөөр торгоно.

Тайлбар: -Энэ хуульд заасан “казиногийн тоглоом” гэж казиногийн тоглоомын жагсаалтад орсон, казиногийн тоног төхөөрөмж, түүнтэй адилтгах тоног төхөөрөмжийг ашиглан тоглуулдаг, үр дүн нь тохиолдлын азаас шалтгаалдаг, урьдчилан мэдэх боломжгүй мөрийтэй тоглоомыг ойлгоно.”

**3 дугаар зүйл.**Энэ хуулийг Казиногийн тухай хууль хүчин төгөлдөр болсон өдрөөс эхлэн дагаж мөрдөнө.

Гарын үсэг